Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2021/C 39/10)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„Salată cu icre de știucă de Tulcea“

EÚ č.: PGI-RO-02476 – 6. 7. 2018

CHOP ( ) CHZO (X)

1. Názov [chop alebo chzo]

„Salată cu icre de știucă de Tulcea“

2. Členský štát alebo tretia krajina

Rumunsko

3. Opis poľnohospodárskeho výrobku alebo potraviny

3.1. Druh výrobku

Trieda 1.7. Čerstvé ryby, mäkkýše a kôrovce a výrobky z nich

3.2. Opis výrobku, na ktorý sa vzťahuje názov uvedený v bode 1

„Salată cu icre de știucă de Tulcea“ je biela/žltobiela nátierka, ktorej základnou zložkou je slnečnicový olej a ktorá obsahuje minimálne 29 % ikier a mliečia tvorených z najmenej 15 % solených celých zŕn ikier a mliečia zo šťuky a z najviac 14 % solených ikier a mliečia z rýb delty Dunaja [z druhov čeľade kaprovité (karas, plotica, červenica, nevyvinuté ikry a mliečie kapra) a z druhov čeľade ostriežovité (zubáč, ostriež)], ktoré sú zmiešané so sýtenou vodou a s citrónovou šťavou.

Na prípravu výrobku „Salată cu icre de știucă de Tulcea“ sú potrebné tieto suroviny a prísady:

Suroviny:

1. Solené ikry a mliečie zo šťuky (Esox lucius), minimálny obsah v hotovom výrobku je 15 %, ide teda o hlavnú prísadu.

2. Solené ikry a mliečie z rýb delty Dunaja, maximálny obsah je 14 %, táto surovina zabezpečuje optimálnu textúru a viskozitu.

Prísady:

1. slnečnicový olej;

2. sýtená voda;

3. citrónová šťava získaná vytláčaním a scedením;

4. nejodizovaná kamenná soľ na osolenie surovín.

Fyzikálno-chemické vlastnosti výrobku „Salată cu icre de știucă de Tulcea“:

Vlastnosť Merná jednotka Hodnoty Kyslosť (obsah kyseliny citrónovej) % max. 1 Obsah vlhkosti % max. 30 Obsah tuku % minimálne 63 Obsah bielkovín % minimálne 6,2 Nejodizovaná kamenná soľ (obsah chloridu sodného) % max. 5

Organoleptické vlastnosti:

— Homogénny vzhľad, viskózna a tuhá hmota bez oddeľovania oleja, biela/žltobiela farba s viditeľnými celými zrnami šťučích ikier zlatistožltej alebo červenkastej farby s priemerom približne 2 – 2,5 mm v závislosti od obdobia zberu.

— Osobitná chuť šťučích ikier a mliečia je výsledkom procesu solenia a zrenia a zvýrazňuje ju chuť ikier a mliečia z rýb delty Dunaja.

— Hotový výrobok sa vyznačuje jemnou a čistou vôňou solených vyzretých ikier a mliečia zo sladkovodných rýb. Táto vôňa sa zintenzívňuje, keď zrná ikier pri konzumácii pukajú na jazyku, čím v ústach vzniká pocit jemnej chrumkavej konzistencie.

— Bez cudzích zápachov, s výraznou arómou citrónovej šťavy.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Ročné kvóty úlovkov, ktoré v zemepisnej oblasti (delta Dunaja) stanovuje Úrad pre správu Biosférickej rezervácie delty Dunaja, môžu viesť k narušeniam dodávok ikier a mliečia zo šťuky. V takých prípadoch môžu šťučie ikry a mliečie pochádzať aj z oblastí mimo danej zemepisnej oblasti.

Ikry a mliečie z rýb delty Dunaja sú surovinou pochádzajúcou výlučne z danej zemepisnej oblasti (delta Dunaja). Získavajú sa vo vymedzenej zemepisnej oblasti z rýb čeľade kaprovité (karas, plotica, červenica, nevyvinuté ikry a mliečie kapra) a z rýb čeľade ostriežovité (zubáč, ostriež).

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby výrobku „Salată cu icre de știucă de Tulcea“ sa uskutočňujú vo vymedzenej zemepisnej oblasti. Ide o tieto kroky: procesy a operácie na získanie surovín, t. j. zber (v relevantných prípadoch), oddeľovanie, solenie ikier a mliečia a ich dozrievanie, meranie správneho množstva surovín a prísad a napokon miešanie.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Označenie výrobku „Salată cu icre de știucă de Tulcea“ musí obsahovať tieto informácie:

— názov výrobku – „Salată cu icre de știucă de Tulcea“, po ktorom nasleduje slovné spojenie „chránené zemepisné označenie“ alebo „CHZO“,

— názov výrobcu,

— názov inšpekčného a certifikačného orgánu.

4. Stručné vymedzenie zemepisnej oblasti

Zemepisnú oblasť tvorí župa Tulcea, v ktorej sa nachádza Biosférická rezervácia delty Dunaja. Župa Tulcea sa rozprestiera na juhovýchodnom cípe Rumunska a zaberá strednú a severnú časť oblasti Dobrudža. Nachádza sa tu ústie Dunaja, ktorý sa na východe vlieva do Čierneho mora. Na severe zemepisná oblasť hraničí s Moldavskom a Ukrajinou, na severozápade so župou Galac, na západe so župou Braila a na juhu so župou Konstanca. Župu Tulcea možno lokalizovať súradnicami 45° S a 29° V.

5. Súvislosť so zemepisnou oblasťou

Žiadosť o zápis CHZO „Salată cu icre de știucă de Tulcea“ sa zakladá na vlastnostiach výrobku.

„Salată cu icre de știucă de Tulcea“ má špecifickú chuť rybích ikier a mliečia, ktorú dopĺňa a zvýrazňuje chuť ikier a mliečia z rýb delty Dunaja a ktorá je výsledkom procesu solenia a zrenia.

„Salată cu icre de știucă de Tulcea“ má jemnú a čistú vôňu, ktorá je typická pre podobné výrobky zo solených a vyzretých ikier a mliečia zo sladkovodných rýb. Zrná ikier pri konzumácii pukajú na jazyku, čím v ústach vzniká pocit jemnej chrumkavej konzistencie a zintenzívňuje sa charakteristická vôňa.

Výrobok vďačí za svoju konzistenciu predovšetkým používaniu ikier a mliečia z rýb delty Dunaja lovených v tejto zemepisnej oblasti, ktoré dotvárajú homogénnu štruktúru šťučích ikier a mliečia.

Osobitnou vlastnosťou celých zŕn šťučích ikier je zlatistožltá alebo červenkastá farba homogénnej hmoty.

Hotový výrobok sa od iných výrobkov rovnakej kategórie líši tým, že namiesto prídavných látok (emulgátorov, stabilizátorov, zahusťovadiel) sa používajú ikry a mliečie z rýb delty Dunaja.

Výrobok neobsahuje žiadne chemické prídavné látky ani konzervačné látky (ako kyselina sorbová alebo benzoan sodný). Trvanlivosť výrobku zaručuje jeho kvalita. Jedinou konzervačnou metódou, ktorá sa pri jeho výrobe používa, je dôsledné dodržiavanie prísnych hygienických noriem a zachovanie chladového reťazca počas celého procesu jeho výroby, prepravy a predaja.

Rozdiel medzi výrobkom „Salată cu icre de știucă de Tulcea“ a podobnými výrobkami rovnakej kategórie tkvie v tom, že tento recept sa pripravuje len v danej zemepisnej oblasti, ktorá je bohatá na produkciu ikier a mliečia zo šťuky.

Ďalším rozlišovacím prvkom výrobku „Salată cu icre de știucă de Tulcea“ je skutočnosť, že obsahuje citrónovú šťavu získavanú lisovaním, vytláčaním a scedením, zatiaľ čo iné výrobky rovnakej kategórie sa vyrábajú s použitím syntetických prísad, ako je kyselina citrónová a glukóza.

Na prípravu výrobku „Salată cu icre de știucă de Tulcea“ sa používajú suroviny prevažne z danej zemepisnej oblasti, pričom jedna zo surovín (ikry a mliečie z rýb delty Dunaja) pochádza výlučne z danej zemepisnej oblasti, čím vzniká úzke prepojenie s prírodným prostredím zemepisnej oblasti.

Zemepisná oblasť, ktorú tvorí delta Dunaja, je prírodné prostredie s hojným výskytom zdrojov sladkovodných rýb. Ide o najväčšiu deltu v EÚ, jedno z najrozsiahlejších celistvých sladkovodných povodí v EÚ a v neposlednom rade o najväčšiu oblasť lovu šťuky a iných sladkovodných rýb v Rumunsku.

Petre Gâștescu a Romulus Știucă vo svojej vedeckej publikácii Biosférická rezervácia delty Dunaja z roku 2008 uvádzajú, že podľa noriem kvality životného prostredia sa delta Dunaja môže pochváliť čistotou povrchovej vody triedy I. Vysoká kvalita vody v zemepisnej oblasti sa pozitívne prejavuje najmä na organoleptických vlastnostiach miestnych rybolovných zdrojov.

„Salată cu icre de știucă de Tulcea“ je odrazom miestnych tradícií spracovania rýb, ktoré sa rozvíjali od počiatkov zberu a konzumácie surových ikier a mliečia v 19. storočí až po ich spracovanie na moderné kulinárske využite v 20. storočí.

Potravinársky priemysel založený na spracovaní rýb je v zemepisnej oblasti zastúpený už celé desaťročia, z čoho vyplývajú bohaté poznatky a skúsenosti miestnych spracovateľov, ktorí dokážu posúdiť osobitné vlastnosti výrobkov z rýb.

To je dôvodom, prečo je spôsob prípravy šťučích ikier a mliečia špecifický práve pre vymedzenú zemepisnú oblasť.

Pri výrobe sa využívajú metódy, ktoré sa rozvinuli v zemepisnej oblasti, napríklad oddeľovanie ikier a mliečia pomocou špeciálneho nástroja nazývaného „priboi“ a proces ich zrenia po tzv. naočkovaní. Ikry a mliečie sa oddelia od membrán pomocou nástroja „priboi“ a rybárskej siete. Zrná šťučích ikier sa od seba oddelia, čo dodáva výrobku „Salată cu icre de știucă de Tulcea“ homogénnu štruktúru.

Metódu oddeľovania ikier a mliečia pomocou nástroja „priboi“ zdokumentoval rumunský bádateľ Grigore Antipa vo svojej práci „Studii asupra pescăriilor din România“ (Štúdie o rybolove v Rumunsku) (Bukurešť, Rumunsko, Imprimeria Statului, 1895, 80 strán).

„Salată cu icre de știucă de Tulcea“ získava svoju špecifickú chuť pri procese solenia a zrenia. Počas procesu solenia a zrenia sa chuť ikier a mliečia mení vplyvom činnosti enzýmov. Spracovaním pri miernej teplote sa táto chuť (slaná, s tónmi jemnej zrelosti) zintenzívňuje a práve táto zvýraznená chuť sa prejavuje vo finálnych chuťových vlastnostiach tejto prísady.

Miestni spracovatelia dokážu senzoricky zhodnotiť typ, farbu, vôňu a chuť šťučích ikier a mliečia alebo ikier a mliečia z rýb delty Dunaja, ako aj ich zrelosť a viskozitu, vďaka čomu sa dosahuje vysoká kvalita výrobku.

Miestna komunita, ktorá žila v danej zemepisnej oblasti v 19. storočí, sa vyznačovala súžitím mnohých etník (Rumunov, Lipovanov, Ukrajincov, Grékov, Turkov atď.) a tvorili ju domáci aj prisťahovaleckí vlastníci lodí, obchodníci, námorníci, rybári a v neposlednom rade obchodníci s rybami z rôznych končín. V tomto kultúrne pestrom prostredí si miestni obyvatelia upravili recept na nátierku z ikier (salată de icre), ktorá sa pripravovala z ikier z morských rýb, tak, aby mohli využívať zdroje dostupné v tejto zemepisnej oblasti. Ikry z morských rýb nahradili ikrami a mliečím zo sladkovodných rýb, konkrétne zo šťuky a z rýb delty Dunaja, a zdokonalili recept do dnešnej podoby. „Salată cu icre de știucă de Tulcea“ nesmie chýbať na jedálnych lístkoch stravovacích a agroturistických zariadení v danej zemepisnej oblasti, najmä v delte Dunaja.

Toto všetko prispelo k vytvoreniu prostredia, v ktorom mohli rozkvitať tradície rybolovu. Medzi vlastnosťami výrobku a prírodnými a kultúrnymi podmienkami v danej zemepisnej oblasti (delta Dunaja) preto existuje jasná príčinná súvislosť.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://www.madr.ro/docs/ind-alimentara/2018/caiet-sarcini-stiuca/Documentatie-salata-cu-icre-de-stiuca-de-Tulcea.pdf

(1) Ú. v. EÚ L 343, 14.12.2012, s. 1.